Københavns Drengekor
Københavns Drengekor er et drenge- og mandskor, der blev grundlagt i 1924 af Dansk Korforening og økonomisk støttet af Wilhelm Hansens Musikforlag.
Inspirationen kom fra Thomanerchor fra Leipzig og Berliner Domkor, der havde givet koncerter i København efter Første Verdenskrig. Idealet var at gengive tidlig kormusik med en original klang båret af drenge- og herrestemmer. Magister Mogens Wöldike blev ansat som dirigent. Han havde vakt opmærksomhed ved opførelsen af Palestrinas Marcellusmesse med Palestrinakoret. Drengekorets første koncert fandt sted 11. maj 1925.
I 1929 blev koret knyttet til den nyoprettede Københavns Kommunes Sangskole i Hindegade (senere Sankt Annæ Gymnasium). I 1938 skiftede sangskolen navn til De forenede Kirkeskoler. Koret var fra 1931 knyttet til Christiansborg Slotskirke og fra 1959 til Københavns Domkirke, hvor koret har indgået i gudstjenester (højmesser, vespre og diverse kirkelige handlinger, herunder kongelige begivenheder). I 1973 flyttede skolen og dermed koret til nyt byggeri på Sjælør Boulevard i Valby, hvor der bl.a. var egen koncertsal. Fra 1999 kunne Københavns Drengekor også kalde sig Det kongelige Kantori.
Elever begynder i sangskolen fra 3. klasse efter at have bestået en optagelsesprøve, drengene i Københavns Drengekor synger til gudstjenester i 4. og 5. klasse og i koncertkoret i 6. og 7. klasse. Københavns Drengekor har siden begyndelsen været et flittigt koncertkor både hjemme og ved jævnlige turneer i udlandet.
Koret arbejder med nye værker og nye koncertformer, medvirker i operaforestillinger, men dets kerneydelse er a capella-kormusik og opførelser af større klassiske korværker i samarbejde med landets førende orkestre.
Kunstneriske ledere har været Mogens Wöldike (1924-1979), Niels Møller (1979-1984, sanginspektør siden 1965), Per Enevold (1984-1991), Ebbe Munk (1991-2020) og Carsten Speyer-Hansen (2020-).